Document ID: 32000D0809

Απόφαση του Συμβουλίου
της 19ης Δεκεμβρίου 2000
σχετικά με τη χορήγηση έκτακτης εθνικής ενίσχυσης από τις αρχές της Ιταλικής Δημοκρατίας στην απόσταξη ορισμένων προϊόντων του αμπελοοινικού τομέα
(2000/809/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 τρίτο εδάφιο,
την αίτηση που υπέβαλε στις 6 Δεκεμβρίου 2000, η κυβέρνηση της Ιταλικής Δημοκρατίας,
Εκτιμώντας τα ακόλουθα:
(1) Το άρθρο 30 του κανονισμού (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς(1), επιτρέπει τη λήψη μέτρου απόσταξης κρίσης σε περίπτωση εξαιρετικής διαταραχής της αμπελοοινικής αγοράς, οφειλόμενης σε σημαντικά πλεονάσματα ή/και σε προβλήματα ποιότητας.
(2) Μια ανισορροπία της αμπελοοινικής αγοράς οφειλόμενη σε σημαντικά πλεονάσματα οίνου οδήγησε την Ιταλική Κυβέρνηση να υποβάλει αίτηση ανοίγματος της απόσταξης κρίσης, δυνάμει του άρθρου 30 του εν λόγω κανονισμού, για 120000 εκατόλιτρα οίνου, προερχόμενου από τη ζύμωση προϊόντων κατάλληλων για την παραγωγή "Asti" και "Moscato d'Asti"· η Επιτροπή Διαχείρισης Οίνων διατύπωσε ευνοϊκή γνώμη στις 28 Νοεμβρίου 2000.
(3) Το άνοιγμα της εν λόγω απόσταξης κρίσης συνεπάγεται την καταβολή κοινοτικής ενίσχυσης 1,914 EUR/% vol/hl. (3706,02 λιρέτες), την οποία η Iταλική Kυβέρνηση θεωρεί σαφώς ανεπαρκή, τόσο για την αποφυγή της απώλειας εισοδήματος των παραγωγών, λόγω του χαμηλού επιπέδου τιμών, όσο και για την πρόληψη μεγαλύτερης ανατάραξης των αγορών, λαμβάνοντας υπόψη το πολύ υψηλό επίπεδο των τιμών κόστους που οφείλεται, συν τοις άλλοις, στην αναγκαστική διατήρηση αποθεμάτων σε ψύξη και στο κόστος των μέτρων αναδιάρθρωσης της παραγωγής.
(4) Για την αντιμετώπιση των δυσκολιών αυτών, η Ιταλική Κυβέρνηση ζητά την άδεια να χορηγήσει συμπληρωματική και έκτακτη ενίσχυση ύψους 12,390 EUR/% vol/hl (23990,38 λιρέτες), εφαρμόσιμη στη συνολική ποσότητα οίνου που θα υπαχθεί στην απόσταξη κρίσης το συνολικό ποσό της δαπάνης εκτιμάται γύρω στα 15,5 εκατομμύρια EUR (περίπου 30 δισεκατομμύρια λιρέτες).
(5) H εν λόγω ενίσχυση, η οποία αφορά περιορισμένη ποσότητα ενός προϊόντος υψηλής ποιότητας, όπως το "Asti" και το "Moscato d'Asti", δικαιολογείται από την τρέχουσα κρίσιμη κατάσταση της αμπελοοινικής αγοράς η οποία θα μπορούσε να επιδεινωθεί σε περίπτωση μη παρέμβασης σε ικανοποιητικό επίπεδο.
(6) Συντρέχουν, συνεπώς, εξαιρετικές περιστάσεις που επιτρέπουν να θεωρηθεί αυτή η ενίσχυση, κατά παρέκκλιση και στον απολύτως αναγκαίο βαθμό για την ανάκαμψη της κατάστασης της διαπιστούμενης ανισορροπίας, ως συμβατή με την κοινή αγορά, υπό τους όρους που προβλέπει η παρούσα απόφαση,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Μια συμπληρωματική και έκτακτη ενίσχυση της Ιταλικής Κυβέρνησης στην απόσταξη 120000 εκατολίτρων οίνου, προερχομένου από τη ζύμωση προϊόντων κατάλληλων για την παραγωγή "Asti" και "Moscato d'Asti", ύψους 12,390 EUR/% vol/hl (23990,38 λιρέτες), θεωρείται συμβατή με την κοινή αγορά.
Άρθρο 2
Η παρούσα απόφαση απευθύνεται στην Ιταλική Δημοκρατία.
Βρυξέλλες, 19 Δεκεμβρίου 2000.

Labels: 19
18
15
17